text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000009", "text": "Vuli Vua na Qasenivuli Levu"}, {"text_idx": "#000012", "text": "KAYA mada ni tukuna e dua na goneyalewa vei tinana: \u201cIo, au na lako mai vale ni suka ga na vuli.\u201d Ia e qai qito tale tiko kei ira nona itokani qai mai tukuna vei tinana: \u201cE tukuna o qasenivuli meu tiko tale mada e koronivuli ni sa suka na vuli.\u201d E dodonu li me tauci na vosa vaka oya?\u2014"}, {"text_idx": "#000014", "text": "Se e rairai tukuna beka e dua na gonetagane lailai vei tamana: \u201cSega, au sega ni bau caqeta na polo e lomanivale.\u201d Ia vakacava ke caqeta dina? E cala beka nona tukuna ni sega ni caqeta na polo?\u2014"}, {"text_idx": "#000015", "text": "E tukuna vei keda na Qasenivuli Levu na ka e dodonu meda cakava. E kaya: \u2018Ni dou vosa, me io na io ka sega ga na sega, ia na ka sa sivita oqo e vu mai vua na vunica.\u2019 (Maciu 5:37) Na cava na ibalebale ni vosa i Jisu oya?\u2014 E kaya o koya meda dau cakava na ka eda tukuna."}, {"text_idx": "#000016", "text": "E tiko e dua na italanoa ena iVolatabu e vakaraitaka na bibi ni noda tukuna na ka dina. Oqo e baleti rau e lewe rua erau kaya ni rau tisaipeli i Jisu. Daru raica mada se cava e yaco."}, {"text_idx": "#000017", "text": "Voleka ni rua na vula mai na gauna e mate kina o Jisu, era lako mai i Jerusalemi e levu na tamata mai na veivanua yawa mera mai tiko ena nodra soqo bibi na Jiu e vakatokai na Penitiko. E totoka vakaoti nona vakamacalataka vei ira oqo na yapositolo o Pita na veika e baleti Jisu, o koya e vakatura o Jiova mai na mate. Oqo e se qai imatai ni gauna mera rogoca kina na ivakamacala kei Jisu e levu vei ira na lako mai i Jerusalemi. Era via kila e levu tale na ka e baleti koya. Na cava era qai cakava?"}, {"text_idx": "#000018", "text": "E dede vakalailai tale na nodra tiko. Sega ni dede, sa sega na nodra ilavo e so. E gadrevi mera vukei ena ilavo ni kedra. Era mani vukei ira na tisaipeli era tiko e Jerusalemi. E levu vei ira era volitaka e so na ka era taukena ra qai kauta mai na ilavo vei iratou na yapositolo i Jisu. Eratou qai vota na ilavo na yapositolo vei ira na gadreva na veivuke."}, {"text_idx": "#000019", "text": "Rau volitaka tale ga o Ananaiasa kei watina o Safaira e dua na nodrau tikiniqele ni rau lewe ni ivavakoso vakarisito e Jerusalemi. A sega ni dua e tukuna me rau volitaka na qele. Rau lewa sara ga vakataki rau. Ia na ka erau cakava oya e sega ni vakaraitaka ni rau lomani ira na tisaipeli vou i Jisu. Rau via vakaraitaka ga o Ananaiasa kei Safaira ni vaka erau veiwatini vinaka. Rau kaya ni rau solia kece na isau ni qele me nodrau cau. Ia erau solia ga e dua na kena iwase. Na cava o nanuma me baleta na ka erau cakava oya?\u2014"}, {"text_idx": "#000020", "text": "E mai raici iratou na yapositolo o Ananaiasa. E solia vei iratou na ilavo. Ia e kila na Kalou ni sega ni solia kece na ilavo. Mani vakaraitaka na Kalou vei Pita na yapositolo ni lasu tiko o Ananaiasa."}, {"text_idx": "#000022", "text": "Qai kaya o Pita: \u2018Ananaiasa, na cava o vakatarai Setani kina me uqeti iko mo cakava na ka oqo? A nomu na tikiniqele. A sega ni gadrevi mo volitaka. Ni o sa volitaka oti, o lewa sara ga na ilavo e kena isau. Ia na cava o lasutaka kina ni o solia kece mai na kena ilavo ni o solia ga e dua na tikina? O sega ni lasutaki keitou wale ga, ia o lasutaka tale ga na Kalou.\u2019"}, {"text_idx": "#000023", "text": "E vaka sara ga oya na kena bibi. A lasu o Ananaiasa! A sega ni cakava na ka e kaya. E veidabui ga. E tukuna na iVolatabu na ka e qai yaco. E kaya: \u2018Ni rogoca ga na vosa i Pita, e bale qai mate sara o Ananaiasa.\u2019 A vakamatei Ananaiasa na Kalou! E qai colati na yagona i tuba me buluti."}, {"text_idx": "#000025", "text": "Ni oti e tolu na aua, e basika mai o Safaira. E sega ni kila se cava sa yaco vei watina. A tarogi koya o Pita: \u2018Sa isau kece sara ga ni qele drau volitaka na ilavo drau solia mai oqo?\u2019"}, {"text_idx": "#000028", "text": "O cei e tukuna o Jisu e tekivutaka na lasu? Na cava e kena itinitini?"}, {"text_idx": "#000029", "text": "Nanuma tale ga ni a lasutaki Ivi, na imatai ni yalewa, na Tevoro. E tukuna vei Ivi ni na sega ni mate ke talaidredre vua na Kalou ni kania na vuanikau e kaya na Kalou me kua ni kania. E vakabauta na vosa ni Tevoro o Ivi qai kania na vuanikau. E uqeti Atama tale ga me kania. Oya e vakavuna me rau ivalavala ca, ra yaco tale ga na luvedrau mera ivalavala ca ena gauna era sucu kina. Nira ivalavala ca kece, era sotava na rarawa ra qai mate kece na kawa i Atama. E tekivu vakacava na leqa oqo?\u2014 E tekivu ga mai na lasu."}, {"text_idx": "#000030", "text": "Sa rauta me kaya o Jisu ni Tevoro e \u201clasulasu ka sa vu mai vua na lasu kece ga\u201d! E tekivutaka sara ga na lasu. Ke dua e lasu, sa muria tiko na ka e cakava na Tevoro. Meda vakasamataka oqori ke lomada meda lasu.\u200b\u2014Joni 8:44, VV."}, {"text_idx": "#000031", "text": "Ena gauna cava beka o na via lasu kina?\u2014 E sega beka ni gauna o cakava kina e dua na ka ca?\u2014 Kaya mada ke o voroka vakacalaka e dua na iyaya. Ke o tarogi, e dodonu beka mo beitaki tacimu se ganemu? Se mo lasutaka ni o sega ni kila se a kavoro vakacava?\u2014"}, {"text_idx": "#000033", "text": "Vakacava ke vinakati mo vulica kece na nomu lesoni o qai vulica ga vakavo? E dodonu beka mo tukuna ni o sa vulica kece, dina ga ni o vulica vakavo?\u2014 Nanumi Ananaiasa kei Safaira. Rau sega ni tukuna na ka dina. E vakamatei rau na Kalou baleta ni cala na ka erau cakava."}, {"text_idx": "#000034", "text": "O koya gona, e cala kevaka eda sega ni tukuna vakadodonu na ka eda cakava, se meda tukuna vakatikina ga na ka dina. E kaya na iVolatabu: \u201cVosa dina.\u201d E kaya tale ga: \u2018Kakua ni dau veilasutaki.\u2019 E dau tukuna na ka dina o Jiova, e namaka tale ga meda tukuna na ka dina.\u200b\u2014Efeso 4:25; Kolosa 3:9."}, {"text_idx": "#000035", "text": "E dodonu meda dau tukuna na ka dina. E vakaraitaki oqori ena Lako Yani 20:16; Vosa Vakaibalebale 6:16-19; 12:19; 14:5; 16:6; kei na Iperiu 4:13."}, {"text_idx": "#000036", "text": "Rawa ni o Wilika Tale ga"}, {"text_idx": "#000037", "text": "Na cava e rua na ka e lasutaka o Kiesai? Tabaka na ka ni vuli qo, sema na digo, raica na ka o rawa ni vulica ena italanoa vakaivolatabu."}]